ሳላዲን እና ኤምሲ አልጀር የተለያዩበት ምክንያት ይፋ ሆነ
ለአልጄሪያው የእግርኳስ ድረገፅ dzfoot.com በጋዜጠኛነት የሚያገለግለው ዋሊድ ባይካ እንደገለፀው ከሆነ ሳላ በአልጀርስ ደርቢ ኤምሲ አልጀር ከዩኤስኤም አልጀር ጋር ባደረገው ጨዋታ ላይ ተቀይሮ አለመግባቱ ከክለቡ እንዲለቅ አስገድዶታል፡፡ “ሳላዲን በአልጀርስ ደርቢ ተቀይሮ አለመግባቱ በጣም አበሳጭቶታል፡፡ የመቀመጫ ወንበር እስከመምታት ደርሶ ነበር፡፡ ከጨዋታው መጠናቀቅ በኃላ ለክለቡ ፕሬዝደንት የልቀቁኝ ድብዳቤ አስገብቶ ነበር፡፡” ሲል ሃሳቡን ይሰጣል፡፡ለኤምሲ አልጀር ቅርብ እንደሆነ ለሚነገርለት ሳላዲን ከወዲሁ ለዩኤስኤም አልጀር ጋር ለዝውውር ስሙ እየተነሳ ነው፡፡ “ወደ ዩኤስኤም አልጀር ሊዘዋወር ነው የሚሉ ያልተረጋገጡ ወሬዎች በስፋት ይራገባሉ፡፡ በርግጥ የአልጄሪያ ሊግ ክለቦች የውጭ ሃገር ተጫዋቾችን እንዳያስፈርሙ የተከለከሉ ቢሆንም አንዳንድ ክለቦች ግን ከህግ በላይ ስለሆኑ ሳላዲን ወደ ሌላ የአልጄሪያ ክለብ የመጓዝ ዕድሉ ሰፊ ነው፡፡” አልጄሪያ የውጭ ሃገራት ተጫዋቾች በሃገሯ ባሉ ክለቦች እንዳያስፈርሙ በመስከረም ወር ነበር ህግ ያወጣችው፡፡ሳላዲን ዋዲ ደግላን ከለቀቀ በኃላ በግብፁ ሃያል ክለብ በአል አሃሊ እና ኤምሲ አልጀር ያልተሳካ የዓመት ከስድስት ወር ቆይታ ነበረው፡፡